Folketing
2002-04-18

Vi vil bidrage til at sikre en hurtigt leveret humanitær- og genopbygningsbistand, og vi vil støtte FN's rolle i fredsprocessen i Afghanistan, også om nødvendigt ved at forlænge vores bidrag til den internationale stabiliseringsstyrke, som skal styrke genopbygningen af Afghanistan. I Mellemøsten vil vi fortsætte det spanske formandskabs forsøg på at få standset volden og skabe udsigt til en politisk løsning for den israelske-palæstinensiske konflikt. Det spanske formandskab har generelt ønsket at styrke EU's fælles udenrigs- og sikkerhedspolitik. Det er vi enige i. Krisestyring bliver her et kerneområde. På rådsmødet den 11. marts 2002 besluttede man den første EU-ledede krisestyringsoperation, politimissionen i Bosnien, som EU overtager fra FN den 1. januar 2003, og som jeg nævnte ved en tidligere debat, bliver det under en dansk ledelse. Det er en civil operation, som Danmark kan være fuldt med i. Men Spanien har også taget hul på diskussionen om EU's første militære krisestyringsoperation. Det Europæiske Råd i Barcelona erklærede sig rede til at tage ansvaret for en opfølgning af NATO's nuværende fredsbevarende operation i Makedonien.